বিএনপি’র মুখপাত্র সালাহ উদ্দিন আহমেদ বলেন,আমরা জাতির এই ক্রান্তিলগ্নে মুক্তিকামী সকল মানুষকে অবিরাম সংগ্রামের মধ্য দিয়ে এই বন্দুকবাজ ফ্যাসিবাদী সরকারের পতন ঘটানোর আহবান জানাচ্ছি। অবৈধ সরকারের নিষ্ঠুর জুলুম-নির্যাতনের পরেও বিএনপি নেতৃত্বাধীন ১৮ দলীয় জোটের আহবানে চলমান শান্তিপূর্ণ অবরোধ কর্মসূচির পঞ্চম দিন স্বতস্ফূর্ত ও সাফল্যজনকভাবে পালিত হওয়ায় ১৮ দলীয় জোট নেতা বেগম খালেদা জিয়ার পক্ষ থেকে দেশবাসী এবং বিএনপি সহ ১৮ দলীয় জোটের সকল পর্যায়ের নেতা-কর্মীকে আন্তরিক অভিনন্দন ও ধন্যবাদ জানাচ্ছি। রাজপথের শহীদদের রুহের মাগফিরাত কামনা করছি এবং তাদের শোকাহত পরিবারের সদস্যদের প্রতি গভীর সমবেদনা জ্ঞাপন করছি। আহতদের আশু সুস্থতা কামনা করছি এবং গ্রেফতারকৃত সকল নেতা-কর্মীর নিঃশর্ত মুক্তি ও মিথ্যা মামলা প্রত্যাহারের জোর দাবি জানাচ্ছি। তিনি জানান,মঙ্গলবার সন্ধ্যা থেকে গতকাল পর্যন্ত সারাদেশে শহিদ হয়েছেন: ২ জন, আহত ৭০০ জনের অধিক। গুলিবিদ্ধ ৫০ জনের অধিক। গ্রেফতার ২৬৭ জনের অধিক। মামলা দায়ের ২৭০০ এর অধিক।